ଆନ୍ଦୋଳନରେ ସାମିଲ ଶତାଧିକ ପୁରୁଷ ଓ ମହିଳା ଅଭିଯୋଗ କରିଛନ୍ତି ଯେ ଶହ ଶହ ବର୍ଷ ଧରି ଲୋକେ ବ୍ୟବହାର କରୁଥିବା ଏକ ରାସ୍ତାକୁ ରୁଙ୍ଗଟା କମ୍ପାନୀ "ଜବରଦସ୍ତି ନେଇ ଯିବାକୁ ବସିଛି" । କମ୍ପାନୀ ଏହି ଅଭିଯୋଗକୁ ଅସତ୍ୟ ବୋଲି କହିଛି ।
ଢେଙ୍କାନାଳଃ ଗ୍ରାମବାସୀମାନଙ୍କର ଗୋଟିଏ ଜିଦ୍ - 'ଜୀବନ ଦେବୁ ପଛେ, ରାସ୍ତା ଦେବୁ ନାହିଁ' । ଏହି ସ୍ଲୋଗାନ ଦେଇ ୧୭ ଦିନ ହେବ କେବଳ ବିସ୍କୁଟ ଖାଇ ଓ ପାଣି ପିଇ ଆନ୍ଦୋଳନରେ ବସିଛନ୍ତି ସାତଟି ପଞ୍ଚାୟତର ଗ୍ରାମବାସୀମାନେ । ରୁଙ୍ଗଟା ମାଇନ୍ସ ଲିମିଟେଡ଼ ପକ୍ଷରୁ ନିର୍ମାଣ କରାଯାଉଥିବା ଏକ ରାସ୍ତାକୁ ଭୀଷଣ ବିରୋଧ କରୁଛନ୍ତି ସେମାନେ । ଏହି ବିରୋଧ କ୍ରମଶଃ ତୀବ୍ର ହେଉଛି ।
ହିନ୍ଦୋଳ ବ୍ଲକ ବାଲିମୀ ଥାନା ଅନ୍ତର୍ଗତ ଝାଡ଼ବନ୍ଧ ଗାଁ ନିକଟରେ ତିଆରି ହେଉଥିବା ଏହି ରାସ୍ତାକୁ ବିରୋଧ କରି ଶତାଧିକ ପୁରୁଷ ଓ ମହିଳା କୁନିକୁନି ପିଲାଙ୍କୁ ଧରି ଆନ୍ଦୋଳନରେ ସାମିଲ ହୋଇଛନ୍ତି । ସେମାନେ ଅଭିଯୋଗ କରିଛନ୍ତି ଯେ ଶହଶହ ବର୍ଷ ଧରି ସ୍ଥାନୀୟ ଲୋକେ ବ୍ୟବହାର କରୁଥିବା ଏକ ରାସ୍ତାକୁ ରୁଙ୍ଗଟା କମ୍ପାନୀ "ଜୋର ଜବରଦସ୍ତ କରି ନେଇ ଯିବାକୁ ବସିଛି" । ଯଦି ସେହି ରାସ୍ତାଟି କମ୍ପାନୀ ଅଧୀନକୁ ଚାଲି ଯାଏ, ତେବେ ଏହି ସାତ ଖଣ୍ଡ ପଞ୍ଚାୟତର ପାଖାପାଖି ୪୦,୦୦୦ ଲୋକ ଅନେକ ଅସୁବିଧା ଭୋଗ କରିବେ ବୋଲି ସେମାନେ କହିଛନ୍ତି ।
"ଆମେ ଶହଶହ ବର୍ଷ ଧରି ଏହି ପୁରୁଣା ରାସ୍ତାରେ ଯାତାୟାତ କରି ଆସୁଛୁ । ୫୫ ନମ୍ବର ଜାତୀୟ ରାଜପଥ ନିମବାହାଳୀ ଓ ମେରାମଣ୍ଡଳି ରେଲୱେ ଷ୍ଟେସନ, ମେରାମଣ୍ଡଳି ମେଡିକାଲ ସମେତ ଅନୁଗୁଳ ଓ ଢେଙ୍କାନାଳ ଯିବାକୁ ହେଲେ ଆମେ ଏହି ରାସ୍ତା ଦେଇ ଯାତାୟାତ କରୁ । ଏହି ରାସ୍ତାକୁ କମ୍ପାନୀ ଜୋର ଜବରଦସ୍ତ କରି ନେଇ ଯିବାକୁ ବସିଛି । ମାତ୍ର ଆମେ ତାହା ହେବାକୁ ଦେବୁ ନାହିଁ," କହିଛନ୍ତି ଜଣେ ଆନ୍ଦୋଳନରତ ଗ୍ରାମବାସୀ ।
ଗ୍ରାମବାସୀମାନଙ୍କର ଏହି ନିତିଦିନିଆ ରାସ୍ତା ବଦଳରେ ରୁଙ୍ଗଟା କମ୍ପାନୀ ଯେଉଁ ବିକଳ୍ପ ରାସ୍ତା ଦେବାକୁ ଚାହୁଁଛି ତାହା ଅସୁରକ୍ଷିତ ଓ ବଣ ଜଙ୍ଗଲ ଘେରା ବୋଲି କହିଛନ୍ତି ଆନ୍ଦୋଳନକାରୀମାନେ । ସେହି ବିକଳ୍ପ ରାସ୍ତାରେ ଚୋରି-ଡକାୟତି ଠାରୁ ନେଇ ବନ୍ୟ ଜନ୍ତୁଙ୍କ ଭୟ ମଧ୍ୟ ରହିଛି ବୋଲି ସେମାନେ କହିଛନ୍ତି । ଅନେକ ସମୟରେ ଏହି ରାସ୍ତାରେ ହାତୀମାନଙ୍କର ଯାତାୟାତ ହେଉଥିବାରୁ ଲୋକଙ୍କ ଜୀବନ ପ୍ରତି ବିପଦ ଆଶଙ୍କା କରୁଛନ୍ତି ସେମାନେ ।
ସାତଟି ପଞ୍ଚାୟତର ବାସିନ୍ଦା - ତର୍କାବେଡା, କନ୍ତିମିଲି, ଦୁଦୁରକୋଟ, ରଞ୍ଜାଗୋଳ, ପାଟଲା, ମହାଲୁଣ୍ଡା ଓ ଗୁଳେହି - ଏହି ନିର୍ମାଣାଧୀନ ରାସ୍ତାକୁ ବିରୋଧ କରୁଛନ୍ତି । ସେମାନଙ୍କର ଏହି ଆନ୍ଦୋଳନକୁ ଆଖପାଖ ଅନ୍ୟ ଛଅଟି ପଞ୍ଚାୟତର ଲୋକ ମଧ୍ୟ ସମର୍ଥନ ଜଣାଇଛନ୍ତି ।
ଆନ୍ଦୋଳନରତ ଗ୍ରାମବାସୀଙ୍କ ଯୁକ୍ତିରୁ ଲାଗୁଛି ସେମାନେ ରୁଙ୍ଗଟା କମ୍ପାନୀ ଉପରେ ବିଶ୍ୱାସ କରୁନାହାନ୍ତି । ଗ୍ରାମବାସୀମାନେ କହିଛନ୍ତି ଯେ ରୁଙ୍ଗଟା କମ୍ପାନୀ ୨୦୦୪ ମସିହାରେ ଜମି ଅଧିଗ୍ରହଣ କରୁଥିବା ସମୟରେ ତର୍କାବେଡ଼ା ଗାଁର ଗୋଦଣ୍ଡା ରାସ୍ତା ଆଡି଼ବନ୍ଧ ଓ ତିନୋଟି ଜଳାଶୟ ନେବାକୁ ଚାହିଁଥିଲା । ସେହି ସମୟରେ ଗ୍ରାମବାସୀମାନେ ଗାଁର ଖାଲତଇଲା,ଗୋଡି଼ବନ୍ଧ ଓ ତେଲକୋଗାଡି଼ଆ ଏହି ତିନୋଟି ପୋଖରୀକୁ କମ୍ପାନୀ ପରିସରଭୁକ୍ତ କରିବାକୁ ଅନୁମତି ଦେଇଥିଲେ, କିନ୍ତୁ ବଦଳରେ ଆଉ କିଛି ନୂଆ ଜଳାଶୟ ପାଇଁ କମ୍ପାନୀ ପାଖରେ ଦାବି କରିଥିଲେ । ଏହି ଦାବି ପୂରା କରିବାକୁ କମ୍ପାନୀ କର୍ତ୍ତୃପକ୍ଷ ପ୍ରତିଶୃତି ଦେଇଥିଲେ ବି ଆଜି ପର୍ଯ୍ୟନ୍ତ ତାହା ପୂରା ହୋଇନାହିଁ ବୋଲି କହିଛନ୍ତି ଗ୍ରାମବାସୀମାନେ ।
ଏବେ ତର୍କାବେଡ଼ାର ଏକ କିଲୋମିଟର ବ୍ୟାପୀ ଯେଉଁ ରାସ୍ତାଟିକୁ ନେଇ ତା' ବଦଳରେ ଏକ ନୂଆ ରାସ୍ତା ତିଆରି କରି ଦେବାକୁ କମ୍ପାନୀ ପ୍ରତିଶୃତି ଦେଉଛି ତାହା ରୁଙ୍ଗଟା କମ୍ପାନୀର ଏକ ନୂଆ ଚାଲ୍ ବୋଲି କହିଛନ୍ତି ଅନେକ ଗ୍ରାମବାସୀ । ହେଲେ କମ୍ପାନୀର ଅଧିକାରୀମାନେ ଏହି ଅଭିଯୋଗକୁ ଖଣ୍ଡନ କରିଛନ୍ତି ।
"ସରକାରଙ୍କ ପ୍ରାବଧାନ ଅନୁସାରେ ଯେହେତୁ ଇଣ୍ଡଷ୍ଟ୍ରି କରାଯାଉଛି, ସେଥିରେ ନିୟମ ରହିଛି ଯଦି କମ୍ପାନୀ ଭିତରେ କୌଣସି ରାସ୍ତା ଥାଏ ତେବେ ଲୋକଙ୍କୁ ସେହି ସମାନ ଧରଣର ରାସ୍ତା ଦିଆଗଲେ ସେହି ରାସ୍ତାକୁ ଅବରୋଧ କରିହେବ । ଏ ନେଇ ଇଡକୋ ମଧ୍ୟ ସରକାରଙ୍କ ପାଖରେ ଆବେଦନ କରିଥିଲା କିଛି ଜାଗା ଦେବାପାଇଁ ଯେଉଁଠି ଗ୍ରାମବାସୀଙ୍କ ପାଇଁ ବିକଳ୍ପ ରାସ୍ତା କରାଯାଇ ପାରିବ । ତେଣୁ ସରକାର ମଧ୍ୟ ସମସ୍ତ କାର୍ଯ୍ୟ ନିୟମ ଅନୁଯାୟୀ କରିଛନ୍ତି," କହିଛନ୍ତି ରୁଙ୍ଗଟା କମ୍ପାନୀର ଏଚ୍.ଆର୍. ମୁଖ୍ୟ ଅଜୟ କୁମାର ଦାସ ।
ଡିମାର୍କେଶନ ପାଇଁ ଇଡକୋ କମ୍ପାନୀର ଅଦିକାରୀମାନେ ଯିବା ସମୟରୁ ଗ୍ରାମବାସୀମାନେ ପ୍ରତିରୋଧ କରିବା ଆରମ୍ଭ କରିଛନ୍ତି । "ଗ୍ରାମବାସୀଙ୍କ ପାଇଁ ଯେଉଁ ବିକଳ୍ପ ରାସ୍ତା ଦିଆଯାଉଛି ତାହା ଏକ ଉନ୍ନତ ମାନର ରାସ୍ତା । ସରକାରୀ ନିୟମ ଅନୁଯାୟୀ ସାଢ଼େ ତିନି ମିଟର ରାସ୍ତା ବଦଳରେ କମ୍ପାନୀ ସାଢ଼େ ପାଞ୍ଚ ମିଟରର କଙ୍କ୍ରିଟ ରାସ୍ତା ଦେବା ସହ ଆଲୋକର ବ୍ୟବସ୍ଥା ଓ ବନ୍ୟ ଜନ୍ତୁଙ୍କ ଭୟକୁ ଦୃଷ୍ଟିରେ ରଖି ସୋଲାର ଫେନସିଙ୍ଗ ମଧ୍ୟ କରିବ ବୋଲି କହିଛି," କହିଛନ୍ତି ଦାସ ।
ହେଲେ ଏ ସବୁ ଲୁବିଧା ଓ ପ୍ରତିଶୃତି ସତ୍ତ୍ବେ ଗ୍ରାମବାସୀମାନେ ନିଜ ନିତିଦିନିଆ ରାସ୍ତା ଦେବାକୁ ଅମଙ୍ଗ ହେଉଛନ୍ତି । ତେଣୁ ସରକାର ଗ୍ରାମବାସୀଙ୍କ ସହ ଆଲୋଚନା କରିବା ପରେ ଯାହା କିଛି ନିଷ୍କର୍ଷ ବାହାରିବ ସେହି ଅନୁସାରେ କାର୍ଯ୍ୟ କରାଯିବ ବୋଲି କହିଛନ୍ତି ଦାସ ।
